Tog deur Karoo om boervroue te bederf | Netwerk24
Tog deur Karoo om boervroue te bederf
Deur Elsabé Pienaar 20 Maart 2020 00:07
Toe Antoinette Harris-Coetzee, 'n haarkapper van die Paarl, onlangs lees dat die droogte in die Noord- en Oos-Kaap selfs plattelandse kerke se deure laat sluit omdat boere nie kan bekostig om kerk toe te ry nie, was sy geskok.
Henneleen Watts, haarkapper van die Paarl, neem Denise Minnaar van naby Graaff-Reinet onderhande tydens die Scissors on the Move-uitreik na boere in die Karoo. Foto: Verskaf
Maar soos 'n boer, maak 'n haarkapper ook 'n plan.
Uiteindelik het 'n span van 15 vrywilligers, waaronder haarkappers, barbiere, 'n grimeerkunstenaar, fotograwe, 'n kok en bestuurders die langpad Karoo toe aangepak. Dít om met hul talent en ervaring in hul onderskeie beroepe hoop te bring vir 'n droogtegeteisterde gemeenskap.
Die span se eerste stop was op Cradock waar Lèta Haarkappers hul salon vir die dag aangebied het. Hier is sowat 80 boervroue, boere en kinders deur die kundiges onder hande geneem.
Denise Minnaar, 'n boervrou en landskapsontwerper van tussen Graaff-Reinet en Murraysburg, sê dié afspraak was 'n groot bederf en verrassing wat deur 'n vriendin vir haar gereël is.
Jolanda Meyer, 'n fotograaf van die Paarl, glo "as 'n mens goed lyk, dan vóél 'n mens ook goed".
Die span het 'n afstand van 2 000 km oor agt dae afgelê en was ook op Beaufort-Wes, waarna hulle ook by Merweville en Laingsburg aangedoen het. Volgens Jolanda was dit die vrygewigheid van borge wat uiteindelik die reis moontlik gemaak het.